次韻楊宰食蟹
作者：陳造
朝代：宋

paragraphs: 長翁服食僧樣清，灌園得閑收落英。
壯歲頗營口腹事，岡有罝罟梁有罾。
大胾每快屠門嚼，美酒慣陪豪士傾。
酒邊最愛無長叟，坐隅未揖先風生。
揮斥肴品進此叟，似去傖荒遊上京。
王謝家兒負販子，氣味不待口舌爭。
年年屬饜不汝厭，勇向上黨人夸矜。
一從多病戒奇嗜，屏絕鱗介疎薑棖。
水中之怒寧阿系，丈室高卧幾凈名。
二年閑殺把螯手，久要藥裹熏爐并。
旱後籃筐薦蜞越，君乃下筯收所憎。
銘盤久斷舊嗜好，垂涎忽誦新歌行。
射陽浦口霜耿耿，繁梁埭頭霧冥冥。
及今尖團日供百，莫孤君家竹葉清。